DA Den Europæiske Unions Tidende CE 84/876

(2004/C 84 E/0970)

SKRIFTLIG FORESPØRGSEL P-0771/04

af Caroline Lucas (Verts/ALE) til Kommissionen

(5. marts 2004)

Om: La Breña II-dæmningen — kompensationsforanstaltninger

Kommissionens beslutning i december 2003 om at bidrage med 80 mio. EUR til finansieringen af La Breña-dæmningen, som er en del af den spanske nationale hydrologiske plan, omfattede en række kompensationsforanstaltninger, som man var nået til enighed om med de spanske myndigheder. Disse må formodes at skulle mindske projektets negative virkninger.

Kommissionen bedes venligst forelægge en liste over disse kompensationsforanstaltninger. Hvordan mener Kommissionen i betragtning af, at den nye dæmning vil skabe et bassin, der er fire gange så stort som det nuværende, midt i et Natura 2000-område, at det vil være muligt at kompensere for ødelæggelsen af over 2000 ha levesteder af høj kvalitet? Hvorledes har Kommissionen udregnet værdien af disse levesteder, som sikrer forbindelsen mellem de to sidste bestande af iberisk los i Spanien?

Hvorledes vil den gunstige bevaringsstatus for prioriterede arter (den iberiske los), som habitatdirektivets bilag II og IV omhandler, blive sikret i dette projekt?

Hvorledes har Kommissionen endelig til hensigt at overvåge anvendelsen af disse kompensationsforanstaltninger?

Svar afgivet på Kommissionens vegne af Margot Wallström

(6. april 2004)

Kommissionen henviser til sit svar på det ærede medlems mundtlige spørgsmål H-120/04, som blev fremsat ved Parlamentets plenarmøde den 1. marts (1) og kan give følgende yderligere oplysninger:

De kompensationsforanstaltninger, som de spanske myndigheder har forelagt i forbindelse med reservoirprojektet La Breña II er omfattende og burde udligne eventuelle marginale virkninger. Det foreslås at ekspropriere et område på 2 134 ha med henblik på at kompensere for tabet af lossens levesteder og at iværksætte et aktivt forvaltningsprogram for lossen. Kompensationsforanstaltningerne i forbindelse med den iberiske los er ikke kun fokuseret på bevaring af levestederne og genudsætning af rovdyr; de sigter også mod at løse problemerne med forbindelsen mellem to grupper af den iberiske los. Det er grunden til, at der er uarbejdet særlige foranstaltninger til forbedring af de naturlige forbindelseskorridorer. Herudover omfatter foranstaltningerne ikke alene den iberiske los, men også andre vigtige arter på stedet, således at der tages hensyn til den overordnede sammenhæng mellem dem.

De foreslåede kompensationsforanstaltninger blev udarbejdet af promotoren med støtte fra vigtige videnskabelige institutioner som den biologiske forsøgsstation (Estación Biológica Doñana) og miljødepartementet ved Cordobas universitet. Foranstaltningerne er blevet vurderet af Andalusiens miljøministerium og det spanske miljøministerium i forbindelse med arbejdet i ekspertgruppen for den iberiske los. Begge ministerier har afgivet en positiv vurdering.

Reservoiret er placeret sydøst for Natura 2000-området og overlapper områdets grænser. Det må siges at være perifert i forhold til Natura 2000-området. Projektet kommer til at berøre 625 ha, hvilket er ca. 1,05 % af områdets 60 000 ha.

Kommissionen offentliggør listen over kompensationsforanstaltninger og sin holdning til sagen samt anden foreliggende miljøinformation om projektet jf. artikel 4, stk. 4, og artikel 4, stk. 5, i Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter (2).

Kommissionen mener ud fra de forventelige virkninger af La Breña II-reservoiret på den prioriterede art iberisk los og arterne i bilag I til fugledirektivet (3) samt de forventede resultater af de planlagte kompensationsforanstaltninger, som er indeholdt i det kompensationsprojekt, som er udarbejdet af den kompetente myndighed, at det kan konkluderes, at den overordnede sammenhæng i Natura 2000-nettet ikke påvirkes i nævneværdig grad på langt sigt.

Kommissionen forventer at modtage årlige overvågningsrapporter om gennemførelsen af projektet fra det spanske myndigheder.

(1) Skriftligt svar den 9.3.2003.

(2) EFT L 145 af 31.5.2001.

(3) Rådets direktiv 79/409/EØF af 2. april 1979 om beskyttelse af vilde fugle, EFT L 103 af 25.4.1979.